《游下岩寺先是刘宝学约於此相聚既而先进舟遂》
宋代·张嵲

时危适远县，卧疴蔽疏篷。
浮舟难计程，一听水与风。
今日出江口，划见天边峰。
维舟邀胜士，杖策凌穹崇。
绝壁迤崩豗，可验秋涛雄。
镌崖佛像古，凭虚楼殿工。
沄沄窗外江，落落阶前松。
涧响雨滂濞，云生树玲珑。
揽胜欣远游，抚身悲转蓬。
忧乐未相偿，林霏生晚容。
却纵中流棹，回望青莲宫。
秋晚山萧寂，云散烟空濛。
舟行转沙尾，微闻林外钟。
惜哉李膺船，去若孤征鸿。
晨暮一相失，云峤何年同。
若纵金门步，永遗尘外踪。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。